CELEX: 62021TN0380
Language: hr
Date: 2021-07-05 00:00:00
Title: Predmet T-380/21: Tužba podnesena 5. srpnja 2021. – Flybe/Komisija

23.8.2021   
            
            
               HR
            
            
               Službeni list Europske unije
            
            
               C 338/29
            
         
      Tužba podnesena 5. srpnja 2021. – Flybe/Komisija
      (Predmet T-380/21)
      (2021/C 338/38)
      Jezik postupka: engleski
      
         Stranke
      
      
         Tužitelj: Flybe Ltd (London, Ujedinjena Kraljevina) (zastupnici: G. Peretz; QC, i D. Colgan, odvjetnik)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  djelomično poništi odluku Europske komisije od 23. travnja 2021. koja se odnosi na Komisijino odobrenje sporazuma o oslobađanju slotova koji su sklopili British Airways i Flybe Limited, a koji se odnosi na predmet br. COMP/M.6447 – IAG/BMI, poništavanjem cijele bilješke 23. pobijane odluke; ili podredno, izmjenom bilješke 23. pobijane odluke i,
               
            
                  —
               
               
                  dodijeli tužitelju naknadu njegovih troškova pripreme i podnošenja ove žalbe.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe šest tužbenih razloga.
      
                  1.
               
               
                  Prvi tužbeni razlog, koji se temelji na tvrdnji da je Komisija počinila pogrešku koja se tiče činjenica u svojem objašnjenju ograničenja nametnutih prema sporazumu o oslobađanju slotova. Tužitelj navodi da sporazum, koji su sklopili British Airways i Flybe limited (ranije Thyme OPCO Limited), ne spominje nikakvu potrebu da bilo koji prijenos slotova bude popraćen prijenosom operativne licencije. Tužitelj navodi da je Komisija dodavanjem riječi „tj. zajedno s Thymeovom operativnom licencijom” u bilješci 23., pogriješila u onome što bi trebalo biti sažetak sporazuma.
               
            
                  2.
               
               
                  Drugi tužbeni razlog, koji se temelji na tvrdnji da Komisija nije pravilno razmotrila tužiteljevu sposobnost da ispuni dodatni zahtjev za prijenos samo korektivnih slotova u sklopu trajnog poslovanja kada to uključuje prijenos njegove operativne licencije, protivno onom što je moguće prema britanskim propisima o licenciranju zračnih prijevoznika.
               
            
                  3.
               
               
                  Treći tužbeni razlog, koji se temelji na tvrdnji da Komisija nije uzela u obzir činjenični, ekonomski i pravni kontekst sporazuma o oslobađanju slotova, koji je pokazao da nema potrebe nametati zahtjev u vezi s prijenosom operativne licencije.
               
            
                  4.
               
               
                  Četvrti tužbeni razlog, koji se temelji na tvrdnji da je Komisijin pristup protivan načelu pravne sigurnosti. Tužitelj navodi da obveze International Consolidated Airlines Group nisu sadržavale ograničenje prijenosa korektivnih slotova.
               
            
                  5.
               
               
                  Peti tužbeni razlog, koji se temelji na tvrdnji da je Komisija povrijedila tužiteljevo pravo na saslušanje nametanjem ograničenja bez prethodnog dijaloga s tužiteljem o tom ograničenju.
               
            
                  6.
               
               
                  Šesti tužbeni razlog, koji se temelji na tvrdnji da je Komisija povrijedila dužnost obrazlaganja. Tužitelj navodi da Komisija nije iznijela razloge za nametanje ograničenja tužitelju, protivno zahtjevu da se u pravnim aktima navode razlozi na kojima se temelje.